text: Elselskab støtter lokale projekter 
  02 maj 2017 kl. 14.11
  SE Vækstpulje har delt otte millioner kroner ud til velgørende projekter i Syd- og Sønderjylland. 
  108 projekter i det syd- og sønderjyske kan se frem til at modtage penge fra elselskabet SE's vækstpulje. I år har de fået rekordmange ansøgere, og i alt har de delt otte millioner kroner ud.
  - Vi glæder os over, at de 108 projekter nu kan skabe glæde i deres lokalområde med vækst og innovation, siger Peter Jørgensen, formand for SE Vækstpulje.
  Vækstpuljen blev etableret i 2014, fordi virksomheden gerne vil give noget tilbage til det samfund, de er en del af.
  Denne gang er den største donation på en halv million kroner gået til Sektion for Kemiteknologi ved Aalborg Universitet, der har en afdeling i Esbjerg. Universitetet vil starte en virksomhed i Esbjerg, der skal dyrke og fremstille medicinsk cannabis. Nogle af pengene er også gået til renovering af skibet Evert Johanne Dam i Ribe og Tønder Festival Fond.
  Listen over projekter er lang. Her kan du se, hvem de støtter i år.
  